Høringskonsulentens endelige rapport i sag COMP/29.373 - Visa International/multilateralt interbankgebyr

(udarbejdet i henhold til artikel 15 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21))

(2002/C 286/03)

(EØS-relevant tekst)

Udkastet til beslutning giver anledning til følgende bemærkninger.

Denne sag går tilbage til den 31. januar 1977, da Ibanco Ltd, der siden hen skiftede navn til Visa International Service Association (i det følgende benævnt "Visa"), anmeldte forskellige regler og forskrifter gældende for Visa-sammenslutningen og dens medlemmer til Kommissionen med begæring om negativattest efter EF-traktatens artikel 81, stk. 1, subsidiært fritagelse efter EF-traktatens artikel 81, stk. 3. Der blev udsendt en administrativ skrivelse i april 1985, og sagen blev lukket.

Undersøgelsen blev genoptaget i 1992 som følge af en klage. Den administrative skrivelse blev trukket tilbage. Den 23. maj 1997 indgav Eurocommerce en klage vedrørende forskellige aspekter af bl.a. betalingskortsystemet Visa International og navnlig systemets interbankgebyrer (interchange fees). Den 9. august 2001 vedtog Kommissionen en beslutning om ikke at træffe foranstaltninger efter EF-traktatens artikel 81, stk. 1, og EØS-aftalens artikel 53, stk. 1, over for bestemte dele af de forskellige Visa-regler(1). Den beslutning beskæftigede sig ikke med gebyrspørgsmålet. Spørgsmålet angående specifikt det multilaterale interbankgebyr behandles i denne beslutning.

Visa modtog en klagepunktsmeddelelse angående selskabets intraregionale multilaterale interbankgebyr den 11. oktober 2000. Visa besvarede klagepunktsmeddelelsen den 11. december 2000. Der blev afholdt en mundtlig høring den 6. februar 2001. Eurocommerce deltog i denne høring sammen med andre interesserede parter. I marts 2001 modtog Kommissionen en række supplerende bemærkninger fra Visa, Eurocommerce og de øvrige interesserede parter.

I juni 2001 vedtog Visa et forslag til ændring af selskabets multilaterale interbankgebyr, som blev sendt til Kommissionen. Den 11. august 2001 offentliggjorde Kommissionen en meddelelse i De Europæiske Fællesskabers Tidende, hvori den beskrev gebyrordningen i dens ændrede form og tilkendegav, at den foreløbig agtede at indtage en positiv holdning til forslaget fra Visa. Samtidig opfordrede den interesserede tredjeparter til at fremsætte bemærkninger til sagen.

I overensstemmelse med artikel 6 i Kommissionens forordning (EF) 2842/98 meddelte Kommissionen den 7. september 2001 Eurocommerce, at den ikke umiddelbart kunne imødekomme selskabets klage. Efter at høringskonsulenten havde forlænget den oprindeligt fastsatte svarfrist, besvarede Eurocommerce Kommissionens brev den 29. oktober 2001. Inden da havde selskabet fået adgang til visse ekstra dokumenter i sagen. En anmodning om afholdelse af en mundtlig høring blev afvist, men den 5. december 2001 blev der afholdt et møde mellem Eurocommerce og Generaldirektoratet for Konkurrence, hvor selskabet, under høringskonsulentens overværelse, havde lejlighed til mundtligt at redegøre for sine synspunkter.

Med henvisning til bemærkningerne modtaget fra Eurocommerce og tredjeparter til meddelelsen i De Europæiske Fællesskabers Tidende besluttede Kommissionen at genoptage forhandlingerne med Visa om bestemte aspekter af det ændrede multilaterale interbankgebyr. Disse forhandlinger mundede ud i, at Visa den 5. februar 2002 tilbød en række nye ændringer og præciseringer af selskabets gebyrordning. Eurocommerce modtog derefter en ny frist til at fremsætte bemærkninger.

På baggrund af ovenstående må jeg konkludere, at høringsretten for Visa, som beslutningen er rettet til, Eurocommerce og andre interesserede parter er blevet tilgodeset i fuldt omfang.

Bruxelles, den 25. juni 2002.

Karen Williams

(1) EFT L 293 af 10.11.2001, s. 24.